༈ཨོཾ་བཛྲ་བྷཻ་ར་ཝཱ་ཡ་ན་མ།  ཨོཾ་ཨཿཧཱུཾ།  ལན་གསུམ་བརྗོད།  དུས་གསུམ་རྒྱལ་བ་སྲས་དང་བཅས་པ་ཡི།  ། བསྟན་པ་བསྲུང་བའི་ཆོས་བསྲུང་མཐུ་རྩལ་ཅན།  ། ཀུན་དང་ཁྱད་པར་འདོད་པ་ཁམས་ཀྱི་བདག། འཁོར་བཅས་ཐོགས་པ་མེད་པར་གནས་འདིར་གཤེགས།  ། མདུན་གྱི་ནམ་མཁར་མེ་དཔུང་འབར་བའི་ཀློང་།  ། ཆོས་འབྱུང་ཆལ་ཆིལ་ཁྲག་ཞག་འཁྲུག་པའི་ནང་།  ། འདབ་སྟོང་པདྨ་ཉི་ཟླར་བཅས་པའི་ཁྲིར།  ། ཆོས་སྐྱོང་བསྲུང་མ་འཁོར་བཅས་བཞུགས་པ་ནི།  ། ཕྱག་དྲུག་དཀར་ནག་ལས་གཤིན་ཕྱི་ནང་གསང་།  ། ཁྱད་པར་འདོད་ཁམས་དབང་མོ་དུས་བཞིའི་ལྷ།  ། ཞལ་བཞི་རྣམ་སྲས་བེག་ཙེ་ཚངས་པ་ཆེ།  ། འཁོར་བཅས་དགྱེས་པའི་ཚུལ་གྱིས་བརྟན་པར་བཞུགས།  ། བདེ་སྐྱོང་དཀར་དམར་མདངས་ལྡན་ཐོད་པའི་ནང་།  ། ཤ་ལྔ་བདུད་རྩི་ལྔ་སྦྱར་གཏོར་མའི་ཚོགས།  ། ཆོས་སྐྱོང་བསྲུང་མ་ཀུན་དང་འདོད་ཁམས་མ།  ། འཁོར་བཅས་དགྱེས་པ་བསྐྱེད་ཕྱིར་འབུལ་ལགས་ཀྱི།  ། ལེགས་པར་བཞེས་ནས་སངས་རྒྱས་བསྟན་པ་དང་།  ། དེ་ཡི་སྙིང་པོ་བློ་བཟང་གྲགས་པ་ཡི།  ། བསྟན་པ་རིན་ཆེན་ཕྱོགས་དུས་གནས་སྐབས་ཀུན།  ། དར་ཞིང་རྒྱས་པའི་འཕྲིན་ལས་གཉན་པོ་མཛོད།  ། ཁྱད་པར་སེར་ཁང་མི་ཚན་འདུས་པའི་སྡེ།  ། མི་ནོར་ལོངས་སྤྱོད་བལྟོས་པར་བཅས་པ་ཀུན།  ། གཉེར་དུ་གཏད་ཀྱིས་དུས་དང་གནས་སྐབས་ཀུན།  ། བསྲུང་དང་སྐྱོབ་པའི་འཕྲིན་ལས་གཡེལ་མེད་མཛོད།  ། སྡང་བའི་དགྲ་དང་གནོད་པའི་བགེགས་རྣམས་དང་།  ། བདུད་དང་བར་དུ་གཅོད་པ་རྣམ་མང་པོ།  ། ཐམས་ཅད་རྡུལ་ཕྲན་བཞིན་དུ་བརླག་པ་དང་།  ། འདོད་པའི་དོན་ཀུན་ལྷུན་གྱིས་འགྲུབ་པར་མཛོད།  ། ཚངས་དང་ལྷ་དབང་བསྲུང་མའི་བྱིན་རླབས་ཀྱིས།  ། ཕན་མཛད་ལྷ་ཡི་བཀྲ་ཤིས་གནས་གྱུར་ཏེ།  ། བདེ་ལེགས་བསམ་པ་ཡིད་བཞིན་འགྲུབ་པ་དང་།  ། ཚེ་རིང་ནད་མེད་བདེ་སྐྱིད་ལྡན་པར་ཤོག། ཅེས་ཆོས་བསྲུང་སྤྱི་དང་ཁྱད་པར་འདོད་ཁམས་དབང་མོར་མཆོད་གཏོར་འབུལ་ཚུལ་འདི་ནི་སེར་ཁང་པ་བློ་བཟང་བྱམས་པས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ།  ། མངྒ་ལཾ། །  ། །